En die motor van die jaar is…Die 32ste Wesbank SAGMJ Motor van die Jaar is die Opel Astra. Foto: Brendon Staniforth Die motor van die jaar is Woensdagaand tydens ŉ glansgeleentheid by die Kyalami-renbaan in Midrand bekend gemaak. Die Opel Astra is pas as die 32ste Wesbank SAGMJ Motor van die Jaar aangewys. Die Audi A4 Sedan is tweede met die Volkswagen Passat in derde plek. Die kompetisie het in 1986 begin toe ŉ Toyota Corolla Twin Cam as die eerste wenner aangewys is. Die sterkste vervaardiger in die kompetisie se geskiedenis tot dusver is BMW met ses wenmodelle: die 735i in 1988; 525i in 1990; 316i in 1993; 528i in 1997; 320d in 2001 en hul laaste wen was die 530d in 2011. Verlede jaar het die Volvo XC90 gewen en drie jaar agtereenvolgend voor dit, almal Porsche’e – die Macan S Diesel in 2015, Cayman S in 2014 en Boxster in 2013. Die wenner word gekies deur 28 Suid-Afrikaanse Gilde vir Motorjoernaliste (SAGMJ)-lede. Die lede is deur hul portuurgroep gekies om te dien. Die finaliste is gekies uit ŉ lys van 35 voertuig-reekse. Die kompetisie is in 2016 aangepas dat ŉ spesifieke model nie as wenner gekies word nie, maar eerder ŉ modelreeks. Die finaliste vir 2017 was: Audi A4 Sedan Honda Civic Hyundai Tucson Jaguar F-pace Mazda CX-3 Opel Astra Renault Kadjar Toyota Fortuner Volkswagen Passat Volkswagen Tiguan Lees meer oor die vorige wenners hier.